Document ID: 32009D0462

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Ιουνίου 2009
για παρέκκλιση από το σημείο 1 στοιχείο δ) του παραρτήματος της απόφασης 2006/133/ΕΚ, όπως τροποποιήθηκε με την απόφαση 2009/420/ΕΚ, σχετικά με την ημερομηνία εφαρμογής όσον αφορά την ευπαθή ξυλεία καταγωγής εκτός οριοθετημένων περιοχών
[κοινοποιηθείσα υπό τον αριθμό Ε(2009) 4515]
(2009/462/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη πρόταση,
Εκτιμώντας τα ακόλουθα:
(1)
Στις 28 Μαΐου 2009, η Επιτροπή εξέδωσε την απόφαση 2009/420/ΕΚ για τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο ΝΣΚ (2). Με την εν λόγω απόφαση, από τις 16 Ιουνίου 2009 και μετά, περιλαμβάνεται στην απόφαση 2006/133/ΕΚ της Επιτροπής (3), η διάταξη σύμφωνα με την οποία το υλικό ξύλινης συσκευασίας από ευπαθή ξυλεία που δεν κατάγεται από τις οριοθετημένες περιοχές πρέπει υποχρεωτικά να υποβάλλεται σε μία από τις εγκεκριμένες επεξεργασίες, οι οποίες διευκρινίζονται στο παράρτημα I του διεθνούς προτύπου φυτοϋγειονομικών μέτρων αριθ. 15 του FAO, και να επισημαίνεται σύμφωνα με το παράρτημα II του εν λόγω προτύπου, πριν μετακινηθεί από τις οριοθετημένες περιοχές σε άλλες περιοχές στα κράτη μέλη ή σε τρίτες χώρες, καθώς και από το τμήμα της οριοθετημένης περιοχής στο οποίο διαπιστώθηκε ότι έχει εμφανιστεί ο νηματώδης σκώληκας των κωνοφόρων έως το τμήμα της οριοθετημένης περιοχής που ορίζεται ως ζώνη προστασίας.
(2)
Το υλικό για ξύλινες συσκευασίες απαιτείται για τη μεταφορά πολλών εμπορευμάτων όλων των ειδών. Ωστόσο, μέχρι τώρα η παραγωγή και η χρήση ευπαθούς υλικού για ξύλινες συσκευασίες, το οποίο έχει υποστεί επεξεργασία και έχει επισημανθεί σύμφωνα με τα παραρτήματα I και II του διεθνούς προτύπου φυτοϋγειονομικών μέτρων αριθ. 15 του FAO, δεν είναι γενικευμένες στην Κοινότητα. Ειδικότερα, φαίνεται ότι δεν είναι δυνατό να διατίθεται σε σύντομο χρονικό διάστημα επαρκές υλικό για ξύλινες συσκευασίες, το οποίο να συμμορφώνεται με το διεθνές πρότυπο φυτοϋγειονομικών μέτρων αριθ. 15 του FAO, ώστε να καλύπτει τις ανάγκες των οικονομικών παραγόντων που εμπορεύονται αγαθά από την Πορτογαλία σε άλλα κράτη μέλη ή σε τρίτες χώρες.
(3)
Για να αποφεύγονται οι κίνδυνοι δυσανάλογης διατάραξης του εμπορίου, θεωρείται αναγκαία η πρόβλεψη παρέκκλισης όσον αφορά την ημερομηνία εφαρμογής των απαιτήσεων που ορίζονται στην απόφαση 2006/133/ΕΚ, όπως τροποποιήθηκε με την απόφαση 2009/420/ΕΚ, οι οποίες αφορούν την υποχρέωση επεξεργασίας και επισήμανσης του υλικού για ξύλινες συσκευασίες από ευπαθή ξυλεία που δεν κατάγεται από οριοθετημένες περιοχές πριν μετακινηθεί από τις οριοθετημένες περιοχές στην Πορτογαλία σε άλλες περιοχές, σύμφωνα με τα παραρτήματα I και II του διεθνούς προτύπου φυτοϋγειονομικών μέτρων αριθ. 15 του FAO.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το σημείο 1 στοιχείο δ) του παραρτήματος της απόφασης 2006/133/ΕΚ, όπως τροποποιήθηκε με την απόφαση 2009/420/ΕΚ, εφαρμόζεται στην ευπαθή ξυλεία καταγωγής εκτός των οριοθετημένων περιοχών.
Άρθρο 2
Η παρούσα απόφαση ισχύει από τις 16 Ιουνίου 2009 έως τις 31 Δεκεμβρίου 2009.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Ιουνίου 2009.

Labels: 1
20
3
6
18
15